CELEX: 62022CN0054
Language: da
Date: 2022-01-27 00:00:00
Title: Sag C-54/22 P: Appel iværksat den 27. januar 2022 af Rumænien til prøvelse af dom afsagt af Retten (Tiende Afdeling) den 10. november 2021 i sag T-495/19, Rumænien mod Kommissionen

21.3.2022   
            
            
               DA
            
            
               Den Europæiske Unions Tidende
            
            
               C 128/12
            
         
      Appel iværksat den 27. januar 2022 af Rumænien til prøvelse af dom afsagt af Retten (Tiende Afdeling) den 10. november 2021 i sag T-495/19, Rumænien mod Kommissionen
      (Sag C-54/22 P)
      (2022/C 128/16)
      Processprog: rumænsk
      
         Parter
      
      
         Appellant: Rumænien (ved E. Gane, L. Liţu, L.-E. Baţagoi, som befuldmægtigede)
      
         De andre parter i appelsagen: Europa-Kommissionen og Ungarn
      
         Appellanten har nedlagt følgende påstande
      
      
                  —
               
               
                  Appellen tages til følge, Rettens dom i sag T-495/19 ophæves, for så vidt angår undersøgelsen af anbringendet om tilsidesættelse af artikel 4, stk. 2, litra b), i forordning nr. 211/2011, og der træffes afgørelse i sag T-495/19, idet påstanden om annullation af Kommissionens afgørelse (EU) 2019/721 tages til følge.
               
            
                  —
               
               
                  Subsidiært tages appellen til følge, Rettens dom i sag T-495/19 ophæves, for så vidt angår undersøgelsen af anbringendet om tilsidesættelse af artikel 4, stk. 2, litra b), i forordning nr. 211/2011, og sag T-495/19 hjemvises til Retten til fornyet behandling, i hvilken forbindelse der gives medhold i påstanden om annullation og Kommissionens afgørelse (EU) 2019/721 annulleres.
               
            
                  —
               
               
                  Kommissionen tilpligtes at betale sagsomkostningerne.
               
            
         Anbringender og væsentligste argumenter
      
      Til støtte for søgsmålet har Rumænien fremsat et anbringende om tilsidesættelse af artikel 4, stk. 2, litra b), i forordning nr. 211/2011, sammenholdt med artikel 5, stk. 2, i traktaten om Den Europæiske Union.
      Retten har begået en retlig fejl og dermed tilsidesat disse bestemmelser:
      
                  i)
               
               
                  For det første med sin fortolkning af betingelserne for, at Kommissionen kan afslå at registrere et forslag til europæisk borgerinitiativ, navnlig for så vidt som Retten har fastslået, at der alene kan gives et sådant afslag, såfremt det fuldstændigt kan afvises, at Kommissionen kan fremsætte et forslag til EU-retsakt med henblik på gennemførelsen af traktaterne.
                  Et sådant initiativ falder imidlertid åbenbart uden for Kommissionens beføjelse til at fremsætte et forslag til retsakt, hvis der efter en abstrakt vurdering af de foreslåede foranstaltninger hersker alvorlig tvivl om, hvorvidt der på grudlag af traktaterne kan vedtages lignende foranstaltninger.
               
            
                  ii)
               
               
                  For det andet med sin fortolkning af Kommissionens mulighed for enten med forbehold eller betinget at kunne registrere et forslag til et europæiske borgerinitiativ.
                  I en sådan situation er Kommissionen imidlertid forpligtet til at inddrage alle de obligatoriske og fakultative oplysninger, der er indgivet af initiativtagerne, og den kan ikke se bort fra disse oplysninger, end ikke delvist.